ইউপিএ বা এনডিএ নয়, আসন্ন লোকসভা নিবার্চনে তৃতীয় বিকল্প জোট ক্ষমতায় আসবে এবং সেই জোটে অন্যতম শক্তি হবে বামেরা এমনই আশা প্রকাশ করলেন সিপিএমের পলিটব্যুরো সদস্য সীতারাম ইয়েচুরি। প্রয়োজনে ভোটের পরেও তৃতীয় ফ্রন্ট গঠনের সম্ভাবনা রয়েছে বলেও জানান তিনি। শনিবার পূর্ব মেদিনীপুরে এসেছিলেন ইয়েচুরি। প্রথমে তমলুকে ডিওয়াইএফের বার্ষিক রক্তদান কর্মসূচির ক্যালেন্ডার প্রকাশ অনুষ্ঠানে যোগ দেন তিনি। পরে যান কাঁথিতে সিপিএম প্রার্থী তাপস সিংহের নির্বাচনী সভায়। দু’জায়গাতেই তৃতীয় ফ্রন্টের পক্ষে সওয়াল করেন ইয়েচুরি। সেই সঙ্গে দিল্লির রামলীলা ময়দানে মমতা বন্দ্যোপাধ্যায় এবং অণ্ণা হজারের যৌথ সভা নিয়েও কটাক্ষ করতে ছাড়েননি তিনি। ইয়েচুরির কথায়, “তৃণমূল দলে ভ্রষ্টাচার রয়েছে বলে অণ্ণা তাদের প্রত্যখ্যান করেছেন। অর্থনৈতিক জাঁতাকলে পড়ে মানুষ এখন মুক্তি খুঁজছেন। বিকল্প নীতি মুক্তির একমাত্র পথ। বামপন্থী দলগুলিই সেই নীতি প্রতিষ্ঠা করতে পারে।” রাতের বাসে এক মহিলা যাত্রীর সঙ্গে অশালীন ব্যবহার করে হাজতে গেলেন ২ পুলিশকর্মী। ঘটনাটি ঘটেছে শিবসাগরে। পুলিশ জানায়, কাল রাতে ডিব্রুগড়গামী একটি বাসে এক মহিলা যাত্রীর সঙ্গে অন্য দুই যাত্রী দুর্ব্যবহার করে। মহিলা প্রতিবাদ করে রুখে দাঁড়ান। কীর্তিকমল হাজরিকা ও সুজিত তালুকদার নামে ওই দুই যাত্রী জানায়, তারা পুলিশ। প্রত্যক্ষদর্শীরা জানান, রক্ষকই শ্লীলতাহানির চেষ্টা করায় ক্ষিপ্ত ওই মহিলাযাত্রী চড় মারেন। পরে বাসের অন্যান্য যাত্রী ওই দুই পুলিশকর্মীকে ডিমৌ থানায় নিয়ে যায়। ওই দু’জনকে গ্রেফতার করেছে। নলবাড়ির বালিতরা এলাকায় এক কিশোরীকে ধর্ষণ করা হয়েছে। পুলিশ জানায়, নিখোঁজ ওই কিশোরীকে আজ রক্তাক্ত অবস্থায় রাস্তা থেকে উদ্ধার করা হয়। কিশোরীর অবস্থা সঙ্কটজনক। সে জানিয়েছে, তিন যুবক মিলে তার উপরে অত্যাচার চালায়। সচিন তেন্ডুলকর, সৌরভ গঙ্গোপাধ্যায়, বীরেন্দ্র সহবাগের মতো ক্রিকেট তারকারা নির্বাচনী প্রচারে তাঁর পাশেই থাকবেন। এমনটাই আশা ইলাহাবাদের ফুলপুর লোকসভা কেন্দ্রের কংগ্রেস প্রার্থী তথা প্রাক্তন টেস্ট ক্রিকেটার মহম্মদ কাইফের। শনিবার ইলাহাবাদে এক সাংবাদিক বৈঠকে কাইফ বলেন, “সচিন- সৌরভ-সহবাগের আশীর্বাদ পেয়েছি আমি। আশা করি, নির্বাচনী প্রচারেও পাশে পাব ওঁদের।” কংগ্রেস জমানায় উত্তরপ্রদেশে কোনও উন্নয়নই হয়নি এই অভিযোগ উড়িয়ে দিয়ে কাইফ বলেন, “ক্রিকেটার হওয়ার দৌলতে দেশের বিভিন্ন প্রান্তে যাওয়ার সুযোগ হয়েছে আমার। যখনই মহারাষ্ট্র বা দক্ষিণের কোনও রাজ্যে গিয়েছি তখনই উত্তরপ্রদেশের সঙ্গে ওই সব রাজ্যের উন্নয়নের ফারাকটা উপলব্ধি করেছি।” এর সঙ্গেই কাইফ জানান, জিতলে খেলার পরিকাঠামো উন্নয়নে বিশেষ নজর দেবেন তিনি। সিপিএম নেতা প্রকাশ কারাটের নেতৃত্বাধীন তৃতীয় ফ্রন্টের অন্যতম মুখ ছিলেন জে ডি (ইউ) নেতা শরদ যাদব। সেই তৃতীয় ফ্রন্ট মুখ থুবড়ে পড়ার পরে শরদ যাদব জানালেন, মমতা বন্দ্যোপাধ্যায় তাঁর ‘দীর্ঘদিনের বন্ধু।’ আজ দিল্লিতে বিহার-সহ পাঁচ রাজ্যের ১৫টি আসনে প্রার্থী ঘোষণা করেন শরদ যাদব। রাজনৈতিক আক্রমণও শানান বিজেপি নেতা নরেন্দ্র মোদী এবং আপ নেতা অরবিন্দ কেজরীবালের বিরুদ্ধে। গত মাসে কারাটের উদ্যোগে যে তৃতীয় ফ্রন্টের বৈঠক হয়েছিল তাতে ছিলেন শরদ। পরে জয়ললিতার সঙ্গে বামেদের জোট ভেস্তে যাওয়া, অগপ-র না-আসার মতো ঘটনায় বিষয়টিই থমকে গিয়েছে। আজ তৃণমূল সম্পর্কে প্রশ্ন করা হলে শরদ বলেন, “সবার মতো মমতা বন্দ্যোপাধ্যায়ের সঙ্গেও আমাদের কথা চলছে। উনি আমাদের পুরনো বন্ধু।” তবে মমতাও মনে করেন ভোটের আগে নয়, কার সঙ্গে কী জোট হবে, তা ঠিক হবে ভোটের পরেই। শরদও বলেন, “কী হবে, না হবে তা স্থির হবে ভোটের পর।” রাস্তায় দু’দল যুবকের মারপিট থামাতে গিয়ে আক্রান্ত হলেন ওসি-সহ ৪ পুলিশ। ঘটনাটি ঘটেছে তিনসুকিয়ার পানিতলা এলাকায়। পুলিশ জানায়, গত কাল রাতে পানিতলা থানার ওসি ভাষ্কর কলিতা-সহ পুলিশের একটি দল টহল দিচ্ছিল। রাস্তায় অপ্রকৃতিস্থ অবস্থায় কিছু যুবক মারপিট করছে দেখে পুলিশ নিরস্ত্র অবস্থায় হাতাহাতি থামাতে যায়। তখন যুবকরা মিলিত ভাবে পুলিশের দলটিকেই বাঁশ, লাঠি, ইট নিয়ে আক্রমণ করে। কোরাপুট লোকসভা আসনে স্বামী তথা কংগ্রেস প্রার্থী গিরিধারী গোমাঙ্গর বিরুদ্ধে বিজু জনতা দলের হয়ে ভোটে লড়তে চান হেমা গোমাঙ্গ। আজ ‘নবীন নিবাস’-এ গিয়ে তিনি বিজেডি প্রধান নবীন পট্টনায়কের সঙ্গে দেখা করে তাঁর দলে যোগ দেন। বর্তমানে হেমা কংগ্রেসের বিধায়ক। আগে কোরাপুট থেকে কংগ্রেসের সাংসদও হয়েছিলেন। কেন হেমা এমন কাজ করলেন? হেমার অভিযোগের তির প্রদেশ কংগ্রেস সভাপতি জয়দেব জেনার বিরুদ্ধে।              ভস্মীভূত হয়ে গিয়েছে গাড়িটি। পড়ে রয়েছে শুধু লোহার খোলটুকু। ভিতরের আসনে বসে থাকা চার যাত্রীও পুড়ে ছাই। শনিবার সকালে হাজারিবাগের গুঞ্জরা মোড়ে এমনই ভয়াবহ দৃশ্য দেখলেন গ্রামবাসীরা। এই ঘটনায় সকাল থেকেই চাঞ্চল্য ছড়িয়ে পড়ে। ছাই হয়ে গাড়িতে পড়ে থাকা দেহগুলি উদ্ধার করে একটি খুনের মামলা রুজু করেছে হাজারিবাগের বরকঠঠা থানার পুলিশ। ফরেন্সিক বিভাগকে সঙ্গে নিয়ে ঘটনাস্থলে পৌঁছয় পুলিশ। নিয়ে যাওয়া হয় পুলিশ কুকুরও। জেলার পুলিশ সুপার মনোজ কৌশিক জানান, দু’টি সম্ভাবনা রয়েছে। বলেন, “হতে পারে, গাড়ির ভিতরে চার জনকে বসিয়ে বাইরে থেকে দরজা বন্ধ করে তাদের গায়ে পেট্রোল ঢেলে আগুন ধরিয়ে দেওয়া হয়েছে। অথবা অন্য কোথাও ওই চার জনকে খুন করে এনে পরে গাড়িতে বসিয়ে আগুন ধরিয়ে দেওয়া হয়েছে। কারণ গাড়ির মধ্যে রক্তের দাগও পাওয়া গিয়েছে।” জিটি রোড থেকে পাঁচ কিলোমিটার ভিতরে গুঞ্জরা মোড়। পুলিশের দাবি, গত কাল রাতেই ওই ঘটনা ঘটেছে। দেহগুলি পুরুষ না মহিলার তা শনাক্ত করার মতো অবস্থায় নেই।  বৃন্দাবনে তৈরি হতে চলেছে ৭০ তলা বিশিষ্ট এক মন্দির। কথিত আছে, এই বৃন্দাবনেই শৈশব কাটিয়েছিলেন শ্রীকৃষ্ণ। বৃন্দাবন যাতে ভারতের মানচিত্রে আরও গুরুত্বপূর্ণ একটি দর্শনীয় স্থান হয়ে ওঠে, তার জন্যই এই উদ্যোগ। এমন মন্দির তৈরির ভাবনা বেঙ্গালুরুর ইস্কন শাখার। তাদের তরফে জানানো হয়েছে, মন্দিরের আশপাশে থাকবে যমুনা নদী, ব্রজের ঘন বন, পালকি। ৬২ একর জমির উপর তৈরি হবে এই মন্দির। মন্দির চত্বরে পালন করা হবে রথযাত্রা, পালকি উত্‌সব। প্রতি বছর বৃন্দাবনে আসেন হাজারো পূণ্যার্থী। তাঁদের কথা ভেবেই মন্দির চত্বরে থাকবে হেলিপ্যাড এবং ভক্তদের জন্য থাকার জায়গা। রবিবার মন্দিরের শিলান্যাস হবে। দু’টি জায়গায় তল্লাশি চালিয়ে চার মহিলা-সহ ১৪ জন মাওবাদীকে গ্রেফতার করল ছত্তীসগঢ় পুলিশ। শনিবার গোপন সূত্রে খবর পেয়ে বলরামপুর জেলার লাসুনপথ জঙ্গলে তল্লাশি চালায় সিআরপি এবং জেলা পুলিশ। কিন্তু তখন পালিয়ে যায় মাওবাদীরা। পরে আরও গভীর জঙ্গলে তল্লাশি চালিয়ে ১১ জনকে গ্রেফতার করা হয়। বস্তার জেলার নারায়ণপুর থেকে আরও তিন মাওবাদীকে গ্রেফতার করে পুলিশ। শিবসেনা সভাপতি উদ্ধব ঠাকরের সঙ্গে দেখা করে তাঁর আশীর্বাদ এবং সাহায্য চাইলেন প্রয়াত প্রমোদ মহাজনের মেয়ে তথা উত্তর-পশ্চিম মুম্বই লোকসভা কেন্দ্রের বিজেপি প্রার্থী পুনম মহাজন। শনিবার বান্দ্রায় ঠাকরেদের বাড়ি গিয়ে উদ্ধবের সঙ্গে দেখা করেন পুনম। বৈঠক শেষে সাংবাদিকদের তিনি বলেন, “উদ্ধবজি আমার বড় ভাইয়ের মতো। আমি তাঁর আশীর্বাদ নিতে এসেছিলাম। জয় নিয়ে আত্মবিশ্বাসী আমি। অন্য দিকে শিবসেনা প্রধান উদ্ধব ঠাকরে বলেন, “ঠাকরে ও মহাজন পরিবারের মধ্যে যোগাযোগ বহুদিনের। পুনম আমাদের পরিবারের সদস্যের মতো। ওঁকে শুভেচ্ছা জানাই... লোকসভা ভোটে পুনমকেই ভোট দেব আমি।” সুপ্রিম কোর্ট ও নির্বাচন কমিশনকে ঘিরে তাঁর মন্তব্যের দুঃখজনক ভাবে ভুল ব্যাখ্যা করা হচ্ছে, শনিবার এমনই দাবি করলেন বিদেশমন্ত্রী সলমন খুরশিদ। সাংবিধানিক এই প্রতিষ্ঠান গুলি নিয়ে বিদ্রুপ করার অভিযোগও অস্বীকার করেছেন তিনি। খুরশিদ জানান, লন্ডনে ভারতীয় গণতন্ত্র নিয়ে প্রায় ৪৫ মিনিট বক্তৃতা দিয়েছিলেন তিনি। নির্বাচন প্রক্রিয়ায় সুপ্রিম কোর্ট ও নির্বাচন কমিশনের ভূমিকা নিয়ে সেখানে এই দুই প্রতিষ্ঠানের প্রশংসাই করেছিলেন তিনি। ‘অকর্মণ্যতার’ জন্য দল তাঁকে বিধায়কের টিকিট দেয়নি। এই ক্ষোভেই ওড়িশার ছত্রপুরের সিপিআই বিধায়ক আদিকাণ্ড শেঠি তলে তলে বিজেডি-র টিকিটের জন্য চেষ্টা চালাচ্ছিলেন। এ কথা জানতে পেরেই রাজ্য সিপিআই নেতৃত্ব তাঁকে সাসপেন্ড করেছেন। শনিবার কাশ্মীরের বান্দিপোরা জেলার বেশ কিছু জায়গায় কার্ফু জারি করল প্রশাসন। শুক্রবার জল এবং বিদ্যুত্‌ সংযোগের দাবিতে বিক্ষোভকারীদের দিকে গুলি চালায় পুলিশ। নিহত হন এক যুবক। তাই আইনশৃঙ্খলা অবনতির আশঙ্কায় শনিবার কার্ফু জারি করা হয়। এর ফলে কাশ্মীর বিশ্ববিদ্যালয়ের সমস্ত পরীক্ষা পিছিয়ে দেওয়া হয়েছে। ট্রেনে কাটা পড়ে মৃত্যু হল বছর কুড়ির এক যুবকের। এই ঘটনার ঠিক পরেই ট্রেনের সামনে ঝাঁপ দিয়ে আত্মহত্যা করলেন এক দম্পতি ও তাঁদের ১৫ বছর বয়সি মেয়ে। শনিবার কেরলের আলুভার ঘটনা। পুলিশ জানিয়েছে, ওই দম্পতি মৃত যুবকের প্রতিবেশী ছিলেন। যুবকের সঙ্গে মেয়েটির প্রণয়ের সম্পর্ক ছিল বলে পুলিশের অনুমান। গুরুতর অসুস্থ অবস্থায় হাসপাতালে ভর্তি করা হল কেন্দ্রীয় তথ্য ও সম্প্রচার মন্ত্রী মণীশ তিওয়ারিকে। ৪৮ বছর বয়সি তিওয়ারিকে হৃদ্‌যন্ত্রের চিকিত্‌সার জন্য শনিবার দক্ষিণ দিল্লির একটি হাসপাতালে ভর্তি করা হয়। গত কয়েক দিন ধরেই অসুস্থ তিওয়ারি। চিকিত্‌সার জন্য এর আগেও তিনি এইমসে ভর্তি হয়েছিলেন। কাশ্মীরের উঁচু এলাকাগুলিতে নতুন করে তুষারপাত হল শনিবার। গুলমার্গের মতো উঁচু এলাকায় তুষারপাত হলেও, বৃষ্টি হয়েছে শ্রীনগরের মতো সমতলে। আবহাওয়া অফিস জানিয়েছে, ১৮ মার্চ পর্যন্ত বেশ কিছু এলাকায় মাঝারি থেকে ভারী বৃষ্টি হতে পারে। সম্ভাবনা রয়েছে তুষারপাতেরও।